钦定古今图书集成/方舆汇编/边裔典/第097卷 > 梁
## 钦定古今图书集成/方舆汇编/边裔典/第097卷 > 梁

### 武帝天监二年扶南遣使入贡诏封安南将军扶南王

按《梁书武帝本纪》，天监二年七月，扶南国遣使献方
物。　按《扶南本传》：㤭陈如死后王持梨陁跋摩，宋文
帝世奉表献方物。齐永明中，王阇邪跋摩遣使贡献。
天监二年，跋摩复遣使送珊瑚佛像，并献方物。诏曰：
“扶南王㤭陈如、阇邪跋摩介居海表，世纂南服，厥诚
远著，重译献賝，宜蒙酬纳，班以荣号，可安南将军、扶
南王。”今其国人丑黑，拳发，所居不穿井，数十家共一
池引汲之。俗事天神，天神以铜为像，二面者四手，四
面者八手，手各有所持，或小儿，或鸟兽，或日月。其王
出入乘象，嫔侍亦然。王坐则偏踞翘膝，垂左膝至地，
以白叠敷前，设金盆香罏于其上。国俗，居丧则剃除
须发。死者有四葬：水葬则投之江流，火“葬则焚为灰
烬，土葬则瘗埋之，鸟葬则弃之中野。”人性贪𠫤无礼
义，男女恣其奔随。

天监十年，扶南国遣使贡献。

按《梁书武帝本纪》。不载。　按《扶南本传》云云。

天监十三年八月扶南国遣使献方物。

按《梁书武帝本纪》云云。　按《扶南本传》：“十三年，跋摩
遣使贡献，其年死，庶子留陁跋摩杀其嫡弟自立。
天监十六年八月，扶南国遣使献方物。”

按《梁书武帝本纪》云云。　按《扶南本传》。十六年。“遣使
竺当抱老奉表贡献。”

天监十八年秋七月，《扶南国》遣使献方物。

按《梁书武帝本纪》云云。　按《扶南本传》。十八年。“复遣
使送天竺旃檀瑞像婆罗树叶。并献火齐珠郁金苏
合等香。”

### 普通元年春正月庚子扶南国遣使献方物

### 中大通二年六月壬申扶南国遣使献方物

### 大同元年秋七月辛卯扶南国遣使献方物

按：以上《梁书武帝本纪》云云。

大同五年。八月乙酉。扶南国遣使献生犀及方物
按《梁书武帝本纪》云云。　按《扶南本传》。五年复遣使
献生犀。又言其国有佛发。长一丈二尺。诏遣沙门释
云宝随使往迎之。先是三年八月。高祖改造阿育王
寺塔。出旧塔下舍利及佛爪发。发青绀色。众僧以手
伸之。随手长短。放之则旋屈为蠡形。案《僧伽经》云。“佛
发青而细，犹如藕茎丝。”《佛三昧经》云：“我昔在宫沐头，
以尺量发，长一丈二尺，放已右旋，还成蠡文。”则与高
祖所得同也。阿育王即铁轮王，王阎浮提一天下。佛
灭度后，一日一夜，役鬼神造八万四千塔，此即其一
也。吴时有尼居其地为小精舍，孙𬘭寻毁除之，塔亦
同泯。吴平后，诸道人复于旧处建立焉。晋中宗初渡

年，上金相轮及承露。其后西河离石县有胡人刘萨
何，遇疾暴亡，而心下犹暖，其家未敢便殡，经十日更
苏，说曰：“有两吏见录，向西北行，不测远近，至十八地
狱，随报重轻，受诸楚毒。”见观世音语云：“汝缘未尽，若
得活，可作沙门。洛下齐城、丹阳、会稽，并有阿育王塔，
可往礼拜。若寿终，则不堕地狱。”语竟，如堕高岩，忽然
醒寤。因此出家，名慧达。游行礼塔，次至丹阳，未知塔
处，乃登越城四望，见长千里，有异气色，因就礼拜。果
是育王塔所，屡放光明。由是定知必有舍利，乃集众
就掘之，入“一丈，得三石碑，并长六尺。中一碑有铁函，
函中有银函，函中又有金函，盛三舍利及爪发各一
枚。发长数尺，即迁舍利近北，对简文所造塔西造一
层塔。”十六年，又使沙门僧尚伽为三层，即高祖所开
者也。初穿土四尺，得龙窟及昔人所舍金银环钏钗
镊等诸杂宝物，可深九尺许，方至石磉。磉下有“石函，
函内有铁壶，以盛银坩。坩内有金镂罂，盛三舍利，如
粟粒大，圆正光洁。函内又有琉璃碗，内得四舍利及
发爪，爪有四枚，并为沈香色。”至其月二十七日，高祖
又到寺礼拜，设无碍大会，大赦天下。是日，以金钵盛
水泛舍利，其最小者隐钵不出。高祖礼数十拜，舍利
乃于钵内放光，旋回久之，乃当钵中而止。高祖问大
僧正慧念：“今日见不可思议事不？”慧念答曰：“法身常
住，湛然不动。”高祖曰：“弟子欲请一舍利，还台供养。”至
九月五日，又于寺设无碍大会，遣皇太子王侯朝贵
等奉迎。是日风景明和，京师倾属观者百数十万人。
所设金银供具等物，并留寺供养。并赐钱一千万，为
寺基业。至四年九月十五日，高祖又至寺，设“无碍大
会，竖二刹，各以金罂。次玉罂，重盛舍利及爪发，内七
宝塔中。又以石函盛宝塔，分入两刹下及王侯妃主，
百姓富室所舍金银镮钏等，珍宝充积。”十一年十一
月二日，寺僧又请高祖于寺发般若经题，尔夕，二塔
俱放光明。敕镇东将军邵陵王纶《制寺大功德碑文》。
“先是，二年改造会稽鄮县塔，开旧塔出舍利，遣光宅
寺释敬脱等四僧及舍人孙照暂迎还台。高祖礼拜
竟，即送还县，入新塔下。此县塔亦是刘萨何所得也？
晋咸和中，丹阳尹高悝行至张侯桥，见浦中五色光，
长数尺，不知何怪，乃令人于光处掊视之，得金像，未
有光趺。悝乃下车，载像还，至长干巷首，牛不肯进。”悝
乃令驭人任牛所之，牛径牵车至寺，悝因留像付寺
僧。每至中夜，常放光明，又闻空中有金石之响。经一
岁，捕鱼人张系世于海口忽见有铜花趺浮出水上，
系世取送县，县以送台，乃施像足，宛然合。会简文咸
安元年，交州合浦人董宗之采珠，没于水底，得佛光
艳。交州押送台以施像又合焉。自咸和中得像，至咸
安初，历三十馀年，光趺始具。初高悝得像后，西域胡
僧五人来诣悝曰：“昔于天竺得《阿育王》造像，来至邺
下，值胡乱，埋像于河边，今寻觅失所。”五人尝一夜俱
梦见像曰：“已出江东，为高悝所得。”悝乃送此五僧至
寺，见像嘘欷涕泣，像便放光，照烛殿宇。又瓦官寺慧
邃欲模写像形，寺主僧尚虑亏损金色，谓邃曰：“若能
令像放光，回身西向，乃可相许。”慧邃便恳到拜请，其
夜像即转坐放光，回身西向，明旦便许模之。像趺先
有外国书，莫有识者，后有三藏郍求跋摩识之，云是
阿育王为第四女所造也。及大同中，出旧塔舍利，敕
市寺侧数百家宅地以广寺域，造诸堂殿并瑞像周
回阁等，穷于轮奂焉。其图诸《经变》，并吴人张繇运手。
繇丹青之工，一时冠绝。